## Rješenje kojim se odbija Zahtjev društva VABA d.d. banka Varaždin iz Varaždina za izdavanje odobrenja prospekta o izdavanju dionica javnom ponudom

### NN 126/2006 (20.11.2006.), Rješenje kojim se odbija Zahtjev društva VABA d.d. banka Varaždin iz Varaždina za izdavanje odobrenja prospekta o izdavanju dionica javnom ponudom

# Hrvatska agencija za nadzor financijskih usluga

**2785**

Temeljem odredbe čl. 137. st. 3. Zakona o općem upravnom postupku (»Narodne
novine« br. 53/91 i 103/96-Odluka US RH), u svezi s odredbama čl. 15. st. 1. toč.
4. al. 1., čl. 8. st. 3. i čl. 19. st. 1. Zakona o Hrvatskoj agenciji za nadzor
financijskih usluga (»Narodne novine« br. 140/05), povodom zahtjeva društva VABA
d.d. banka Varaždin, iz Varaždina, Anina 2, zastupanog po opunomoćeniku, društvu
FIMA fortis savjetovanje d.o.o., iz Varaždina, Anina 2, za izdavanje odobrenja
prospekta o izdavanju dionica javnom ponudom, Uprava Hrvatske agencije za nadzor
financijskih usluga, na sjednici održanoj 10. studenoga 2006., donijela je

## RJEŠENJE

1. Odbija se Zahtjev društva VABA d.d. banka Varaždin, iz Varaždina, Anina 2, za
izdavanje odobrenja prospekta o izdavanju dionica javnom ponudom.
2. Ovo Rješenje objavit će se u »Narodnim novinama«.

```
Obrazloženje
```

Dana 7. lipnja 2006. godine društvo VABA d.d. banka Varaždin, iz Varaždina,
Anina 2 (dalje u tekstu: Izdavatelj), zastupano po opunomoćeniku, društvu FIMA
fortis savjetovanje d.o.o., iz Varaždina, Anina 2, podnijelo je Hrvatskoj
agenciji za nadzor financijskih usluga (dalje u tekstu: Agencija), sukladno
odredbi čl. 22. st. 1. Zakona o tržištu vrijednosnih papira (»Narodne novine« br.
84/02), Zahtjev radi izdavanja odobrenja prospekta o izdavanju dionica javnom
ponudom i odgovarajuću dokumentaciju u prilogu, među ostalim, i revizijsko
izvješće za 2005. godinu, koje je izradilo društvo DTTC consulting i revizija
d.o.o., Varaždin.
Agencija je, pismenom od 12. listopada 2006. pozvala Izdavatelja da, u roku od
14 dana, dostavi novo revizijsko izvješće – kao jedan od priloga uz zahtjev za
odobrenje prospekta, u smislu odredbe čl. 3. st. 1. t. 5. Pravilnika o sadržaju
zahtjeva i prilozima za odobrenje prospekta i skraćenom prospektu (»Narodne
novine« br. 118/03) – koje će izraditi drugi revizor, budući da je revizijsko
izvješće društva DTTC consulting i revizija d.o.o., Varaždin, za 2005. godinu,
dostavljeno uz predmetni Zahtjev, nevažeće. Naime, Rješenjem HNB-a (Broj: ERIN-20-020/06-MMJ-ŽR
od 14. rujna 2006.), a temeljem odredaba čl. 114. st. 4. Zakona o bankama
(»Narodne novine« br. 84/02), te na temelju Odluke o reviziji financijskih
izvješća i poslovnih funkcija banke (»Narodne novine« br. 17/03, 29/06 i 46/06),
među ostalim, odbijeno je izvješće o reviziji Izdavatelja koje je izradilo
društvo DTTC consulting i revizija d.o.o., Varaždin.
Rješenju HNB-a (ERIN-20-020/06/-MMJ-ŽR od 14. rujna 2006.), prethodilo je
Rješenje (ERIN-12-020/06-MMJ-ŽR od 18. srpnja 2006.) kojim se od Izdavatelja
traži ispravljanje odgovarajućih knjiženja u poslovnim knjigama sa stanjem na
dan 31. prosinca 2005. godine.
Podneskom od 26. listopada 2006., a polazeći od toga da mu je od strane HNB-a
dan rok za imenovanje drugog ovlaštenog revizora te dostavu novog revizijskog
izvješća za 2005. godinu do 28. veljače 2007, Izdavatelj je od Agencije zatražio
produljenje danog roka za daljnjih 60 dana, odnosno, kako se to u podnesku
navodi, do 31. prosinca 2006.
U okolnostima gdje odgovarajući podaci u financijskim izvješćima za 2005. godinu
nisu bili knjiženi sukladno odgovarajućim odredbama Zakona o računovodstvu
(»Narodne novine« br. 146/05), odnosno, Međunarodnim standardima financijskog
izvješćivanja (što je Izdavatelj tijekom dosadašnjeg provedenog postupka
ispravio), nakon čega je, sukladno odredbi članka 114. stavka 4. Zakona o
bankama, HNB odbila revizorsko izvješće za 2005. godinu, zahtjev za produženje
roka za dostavu revizorskog izvješća ukazuje se neosnovanim.
Budući da Izdavatelj nije dostavio navedeni dokaz u danom roku, odlučeno je,
temeljem odredbe članka 137. stavka 3. Zakona o općem upravnom postupku kao u
točki 1. izreke ovog Zaključka.
Sukladno odredbi čl. 8. st. 3. Zakona o Hrvatskoj agenciji za nadzor
financijskih usluga, odlučeno je kao u t. 2. izreke ovog Zaključka.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Zaključka.

Klasa: UP/I- 450-08/06-11/18
Urbroj: 326-111/06-23
Zagreb, 10. studenoga 2006.

Predsjednik Uprave
**Ante Samodol**, v. r.

Rješenje, NN 126/2006-2785
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)